Výbor Národnej rady Slovenskej republiky				
             pre obranu a bezpečnosť

1. schôdza výboru

11
Uznesenie
Výboru Národnej rady Slovenskej republiky
pre obranu a bezpečnosť
z 10. októbra 2006 


     Výbor Národnej rady Slovenskej republiky pre obranu a bezpečnosť prerokoval vládny návrh zákona o zvýšení výsluhových dôchodkov zo sociálneho zabezpečenia policajtov a vojakov v roku 2006 (tlač 44) – druhé čítanie a

A. súhlasí

                 s vládnym návrhom zákona o zvýšení výsluhových dôchodkov zo sociálneho zabezpečenia policajtov a vojakov v roku 2006;
 

B. odporúča
     Národnej rade Slovenskej republiky
                  vládny návrh zákona o zvýšení výsluhových dôchodkov zo sociálneho zabezpečenia policajtov a vojakov v roku 2006 schváliť s pripomienkami uvedenými v prílohe uznesenia;

     C. ukladá
         predsedovi výboru

          v spolupráci s ostatnými predsedami výborov Národnej rady Slovenskej republiky, ktorí predmetný návrh zákona prerokovali, predložiť Národnej rade Slovenskej republiky spoločnú správu o výsledku prerokovania. 




					                                          Rudolf PUČÍK
								               predseda výboru

Martin FEDOR
overovateľ výboru








Príloha k uzn. č. 11


Pripomienky


k vládnemu návrhu zákona o zvýšení výsluhových dôchodkov zo sociálneho zabezpečenia policajtov a vojakov v roku 2006 (tlač 44) – druhé čítanie
 __________________________________________________________________________



1. V § 1 ods. 1 až 3 sa  slová „pre nárok“ nahrádzajú slovami „na nárok“.

Ide aj o jazykovú úpravu.


2. V § 1 ods. 2  znie:

„(2)  Výsluhové dôchodky colníkov, ktoré neprevyšujú sumu 15 300 Sk mesačne sa zvyšujú za každý rok trvania služobného pomeru zhodnoteného na nárok na takýto dôchodok a jeho výšku o 0,1 %, ak boli priznané podľa predpisov účinných od 1. júla 1998 do 30. júna 2002.“.

Pred účinnosťou zákona č. 200/1998 Z. z. o štátnej službe colníkov nemohol colníkom vzniknúť nárok na výsluhový dôchodok, nakoľko neboli ozbrojeným zborom a neplnili úlohy v služobnom pomere, a preto je navrhovaný § 1 ods. 2 písm. a) nadbytočný. 
               



3. V § 1 ods. 2   písmene a) sa slová „pred 1. júnom“ nahrádzajú slovami „pred 1. júlom“ a v písmene b) sa slová „od 1. júna“ nahrádzajú slovami „od 1. júla“.

Nakoľko zákon č. 200/1998 Z. z. o štátnej službe colníkov nadobudol účinnosť 1. júla 1998 v tomto smere treba upraviť dátum účinnosti predpisov. 



4. V § 1 ods. 4 sa za slovo  „dôchodky“ vkladajú slová „po zvýšení“ a v písmene  j) sa slová „ako 10 500“ nahrádzajú slovami „ako 10 501“.

Ide o precizovanie ustanovenia vo väzbe na hornú hranicu uvedenú v písmene i).


5. § 2  znie:

„§ 2

	Vdovecké výsluhové dôchodky priznané podľa predpisov účinných do 30. júna 2002 sa zvyšujú o 1 % a o pevnú sumu 900 Sk.“.

Podľa § 68 ods. 3 zákona č. 328/2002 Z. z. sa zvyšovanie výsluhových dôchodkov má dotýkať len dôchodkov priznaných do účinnosti zákona č. 328/2002 Z. z.  Zmyslom predloženého návrhu zákona nie je zvýšenie všetkých dôchodkov, ale len tých, ktoré spĺňajú podmienky uvedené v § 68 ods. 3 zákona. 

6. V § 3  ods. 1 sa slová „pre zvýšenie“ nahrádzajú slovami „na zvýšenie“.

Ide o jazykovú úpravu.


